Пред празник рада 1. маја 1941. године, у име кучевске партијске организације Вељко је написао првомајски проглас у коме је објаснио узорке брзог слома Југославије, али и политику окупатора. Након напада на Совјетски Савез, 22. јуна и доношења одлуке руководства КПЈ о покретању устанка, 4. јула 1941. године, Проглас ЦК КПЈ са позивом на устанак на Хомоље је донео Божидар Димитријевић Козица. Одмах након тога Вељко и Наталија су окупили локалне чланове КПЈ и организовали растурање летка са позивом на устанак у Кучеву и околним селима. Половином јула, у близини Кучева је у присуству инструктора Покрајинског комитета КПЈ за Србију Моме Марковића, одржан проширени састанак Окружног комитета КПЈ за Пожаревац, на коме је донета одлука о дизању устанка у пожаревачком крају. Овом састанку је присуствовало и неколико жена, међу којима и Наталија Дугошевић.